Diari Oficial de la Generalitat Valenciana


Sumari del DOGV 4532, del 27-06-2003 (2003/7673)

RESOLUCIÓ de 17 de juny de 2003, de la Direcció General de Centres Docents, sobre el servici complementari de menjador dels centres públics de titularitat de la Generalitat Valenciana per al curs 2003/2004.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4532

Data del DOGV
:   27-06-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/7673


Data del document
:   17-06-2003

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * alumne
    * menjador escolar
    * restauració col·lectiva
    * vida escolar
    * ensenyament públic
    * suport econòmic
    * ajuda pública

RESOLUCIÓ de 17 de juny de 2003, de la Direcció General de Centres Docents, sobre el servici complementari de menjador dels centres públics de titularitat de la Generalitat Valenciana per al curs 2003/2004. [2003/Q7673]
  
1. Àmbit d'aplicació d'estes normes.
  
Estes normes s'aplicaran als centres d'Educació Primària, Educació Especial i instituts d'Educació Secundària, de titularitat de la Generalitat Valenciana que posseïsquen el servici de menjador escolar.
  
2. Beneficiaris.
  
Serà beneficiari de la prestació gratuïta del servici escolar de menjador l'alumnat d'Educació Primària, Educació Especial i Educació Secundària Obligatòria, a què, corresponent legalment rebre la prestació del servici de transport escolar, faça ús diari d'este.
  
Igualment ho serà tot aquell alumnat d'Educació Primària, Educació Especial i Educació Secundària Obligatòria a què se li concedisca amb caràcter assistencial i d'acord amb el que establix l'apartat 3 de les presents normes.
  
Qualsevol comensal que no es trobe inclòs en els apartats anteriors haurà de pagar el preu complet de la minuta.
  
3. Ajudes assistencials de menjador.
  
3.1 Sol·licitud.
  
Els pares o tutors hauran de sol·licitar la concessió de l'ajuda de menjador en el moment de formalitzar la matrícula, a la secretaria del centre on l'alumne/a cursarà els estudis durant el curs 2003/2004.
  
Les sol·licituds d'ajuda assistencial de menjador hauran d'anar acompanyades de la documentació que acredite la renda familiar de l'exercici de 2001, el nombre de membres de la unitat familiar i, si és procedent, aquella altra que s'especifique en l'apartat 3.4.b d'estes normes de procediment. No obstant això, els sol·licitants quedaran exempts de presentar la referida documentació quan s'haja presentat en el centre per qualsevol altre motiu.
  
3.2 Requisit de nivell de renda.
  
Només podran ser tramitades les sol·licituds d'ajuda assistencial de menjador de l'alumnat la renda familiar anual de 2001 del qual no supere els mòduls econòmics que s'assenyalen a continuació:
  
Famílies d'1 membre fins a 6.820 euros
  
Famílies de 2 membres fins a 11.415 euros
  
Famílies de 3 membres fins a 15.275 euros
  
Famílies de 4 membres fins a 18.320 euros
  
Famílies de 5 membres fins a 20.545 euros
  
Famílies de 6 membres fins a 22.730 euros
  
Famílies de 7 membres fins a 24.860 euros
  
Famílies de 8 membres fins a 26.950 euros
  
A partir de l'octau membre, s'hauran d'afegir 1.885 euros, per cada nou membre computable.
  
3.2.1 Concepte i justificació de la renda familiar anual.
  
A l'efecte d'estes ajudes s'entendrà per renda familiar anual la suma de les bases liquidables de la declaració de l'impost sobre la renda de les persones físiques, de l'exercici 2001, de tots els membres computables de la unitat familiar, en les claus següents:
  
- Declaració simplificada i ordinària: clau 35 (part general de la base imposable ja deduït el mínim personal i familiar).
  
- Càlculs efectuats per l'administració tributària model 104: clau 35 (part general de la base imposable ja descomptat el mínim personal i familiar).
  
La renda familiar anual es justificarà amb la totalitat dels fulls, incloent el full d'ingrés o devolució degudament segellat, de la declaració o declaracions de l'impost sobre la renda de les persones físiques corresponent a l'exercici de 2001 o l'annex II de devolució.
  
En el cas de no estar obligat a presentar declaració de renda, ni l'annex II de devolució, presentarà un certificat de l'agència tributària corresponent que justifique els seus ingressos.
  
Només en casos excepcionals, que no puguen ser acreditats els ingressos per certificats, s'acceptaran les declaracions jurades d'ingressos dels membres de la unitat familiar. A la declaració o declaracions jurades d'ingressos, caldrà adjuntar un informe emés per la unitat de servicis socials del municipi a què pertanyen o, en el cas que açò no siga possible, el certificat de la delegació o administració d'Hisenda de no haver presentat la declaració de l'impost sobre la renda de les persones físiques.
  
En estos dos últims supòsits (certificat de l'agència tributària o declaració jurada d'ingressos, en casos excepcionals), la quantitat consignada com a ingressos íntegres haurà de ser minorada en l'import de 6.915,56euros.
  
Quan l'import que apareix en la casella 35 és «0» serà este l'import que es consigne.
  
En qualsevol cas, el resultat de la diferència entre els ingressos íntegres i les minoracions corresponents no podrà ser negatiu.
  
Excepcionalment, les famílies que hagen tingut una greu reducció dels seus ingressos durant l'any 2002 (per desocupació, orfandat, etc.) podran fer-ho constar aportant la documentació que acredite la causa d'eixa reducció. Perquè estos ingressos corresponents al 2002 siguen valorats, hauran d'estar correctament justificats amb certificats dels organismes públics o empreses, la qual cosa no els exclourà de presentar la documentació que acredite els ingressos de tots els membres de la unitat familiar durant l'any 2001.
  
3.2.2 Concepte i justificació de la unitat familiar.
  
Per unitat familiar s'entendrà la formada pels pares o tutors, els fills menors d'edat i els majors d'edat i menors de 26 anys que convisquen i que no perceben cap tipus d'ingressos, excepte aquells que perceben prestacions alimentàries per motius familiars i qualsevol altre tipus de beca.
  
El nombre de membres de la unitat familiar s'haurà de justificar amb una fotocòpia de les pàgines del llibre de família en què apareguen tant els pares com els fills que es consideren membres de la unitat familiar, a l'efecte d'esta convocatòria.
  
3.3 Valoració de les sol·licituds.
  
Els consells escolars dels centres valoraran les sol·licituds atenent la documentació acreditativa pertinent presentada pels interessats i el barem que se fixa en l'apartat 3.4.
  
La puntuació atorgada serà la corresponent a la suma de tots els conceptes del barem.
  
El Consell Escolar del centre tindrà un atenció especial en la custòdia d'esta documentació i guardarà la reserva deguda sobre les dades que conté, a fi de garantir la intimitat dels sol·licitants.
  
3.4 Barem.
  
a) Renda anual disponible per càpita.
  
La renda anual disponible per càpita és el quocient resultant de dividir la renda familiar anual disponible entre el nombre de membres de la unitat familiar.
  
La quantitat de renda anual és la que es desprén d'aplicar l'apartat 3.2.1 i es dividirà pel nombre de membres de la unitat familiar.
  
Es valorarà d'acord amb la taula següent:
  
Euros
  
Fins a 901,52 13 punts
  
de 901,52 a 1.202,02 12 punts
  
de 1.202,03 a 1.502,53 11 punts
  
de 1.502,54 a 1.803,04 10 punts
  
de 1.803,04 a 2.103,54 9 punts
  
de 2.103,55 a 2.404,05 8 punts
  
de 2.404,05 a 2.704,55 7 punts
  
de 2.704,56 a 3.005,06 6 punts
  
de 3.005,07 a 3.305,57 5 punts
  
de 3.305,57 a 3.606,07 4 punts
  
de 3.606,08 a 3.906,58 3 punts
  
de 3.906,58 a 4.207,08 2 punts
  
més de 4.207,08 1 punt
  
b) Circumstàncies sociofamiliars.
  
Es valoraran les circumstàncies sociofamiliars especials de l'alumnat, d'acord amb la puntuació atorgada en este apartat, per un dels conceptes assenyalats. Caldrà acreditar-les per mitjà de fotocòpies compulsades dels certificats o documents amb validesa oficial que s'especifiquen a continuació:
  
- Orfandat absoluta: 5 punts.
  
Llibre de família o certificat del registre civil.
  
- Alumnat de centres d'Acció Educativa Singular (CAES): 5 punts.
  
Documentat d'ofici per la secretària del centre docent.
  
- Situació d'abandó familiar degudament justificat (informe d'assistent social): 5 punts.
  
- Condició de resident en centres d'acollida de menors, refugiat o en situació d'acollida en famílies educadores: 5 punts.
  
Certificat del director del centre d'acollida dependent de la Conselleria de Benestar Social, i de la mateixa conselleria, en els casos d'acollida en famílies educadores.
  
- Condició de perceptor de prestacions econòmiques reglades (PER) o d'ajudes o assistencials d'altres entitats publiques o privades: 3 punts.
  
Certificat dels servicis socials de l'ajuntament.
  
De la Conselleria de Benestar Social.
  
Certificat de la Creu Roja.
  
- Orfandat de pare o de mare: 3 punts.
  
Llibre de família o certificat del registre civil.
  
- Fill de pare o mare fadrins, separats o divorciats: 3 punts.
  
Llibre de família o sentència judicial ferma de separació matrimonial o si és procedent interlocutòria amb constància de les mesures definitives.
  
- Situació de desocupació o desocupació laboral del pare i de la mare i/o tutors, sense percebre ningú prestacions o subsidis per este concepte: 5 punts.
  
Certificat expedit per la Tresoreria General de la Seguretat Social.
  
- Família nombrosa de qualsevol categoria: 2 punts.
  
Títol de família nombrosa en vigor.
  
- Condició de toxicòman, d'alcohòlic o reclús en un centre penitenciari, per part del pare o de la mare (per una o diverses d'estes condicions): 3 punts.
  
Certificat del director del centre penitenciari o certificat acreditatiu expedit per un metge especialista.
  
- Discapacitació física o psíquica de l'alumne, pare, mare, tutor o germans: 2 punts.
  
Qualificació oficial de discapacitació expedida per la Conselleria de Benestar Social.
  
- Alumnat de centres amb Programes de Compensació Educativa: 2 punts.
  
Documentat d'ofici per la secretaria del centre docent.
  
- Altres circumstàncies excepcionals degudament justificades (a criteri del Consell Escolar del centre): 1 a 5 punts.
  
3.5 Certificat del Consell Escolar.
  
Una vegada valorades les sol·licituds d'ajuda assistencial de menjador, el secretari/a del Consell Escolar haurà de complimentar el certificat, el qual haurà de contindre el resum de les puntuacions i la relació de l'alumnat sol·licitant, ordenada d'acord amb la puntuació obtinguda.
  
3.6 Enviament del certificat i de les llistes.
  
El certificat expedit pel secretari/a i la llista d'alumnes que es proposen com a beneficiaris, hauran de ser enviats a la Direcció Territorial de Cultura i Educació abans de l'11 de juliol.
  
Les sol·licituds i la documentació aportades pels interessats quedaran arxivades en el centre a disposició de la Inspecció Educativa.
  
3.7 Resolució.
  
La Direcció Territorial de Cultura i Educació recopilarà els certificats presentats pels centres i farà un resum general provincial en el que s'indique el nombre d'alumnat agrupats segons la puntuació obtinguda en orde decreixent.
  
Les direccions territorials de Cultura i Educació hauran d'enviar el citat resum a la Direcció General de Centres Docents abans del dia 18 de juliol perquè decidisca la puntuació mínima a partir de la qual es concediran les ajudes de menjador de caràcter assistencial, d'acord amb les disponibilitats pressupostàries.
  
Una vegada coneguda la puntuació mínima per a l'obtenció de l'ajuda assistencial de menjador per al curs 2003-2004, esta serà comunicada als centres per la Direcció Territorial de Cultura i Educació, amb la suficient antelació al començament de les activitats del menjador.
  
4. Justificació de la percepció gratuïta del servici de menjador
  
La Direcció Territorial de Cultura i Educació enviarà als centres la relació de l'alumnat beneficiari d'ajudes assistencials de menjador, juntament amb la de l'alumnat que siga transportat col·lectiva o individualment, perquè cada trimestre el pare, mare o el tutor de l'alumne/a beneficiari/a faça constar el seu document nacional d'identitat i la seua firma com a senyal de conformitat per la percepció gratuïta del servici de menjador.
  
Estes llistes, una vegada complimentades, hauran de ser tornades a la Direcció Territorial de Cultura i Educació corresponent per a justificar la percepció del servici pels beneficiaris.
  
5. Incompatibilitats.
  
L'alumnat amb ajuda de menjador de la Conselleria de Cultura i Educació no podrà rebre cap altra ajuda de menjador d'altres organismes públics. Els consells escolars i la inspecció educativa vetlaran pel compliment d'esta incompatibilitat.
  
6. Calendari de funcionament del menjador.
  
El menjador funcionarà durant els mesos del curs escolar en què el centre tinga jornada lectiva partida, amb excepció de les escoles-llar.
  
A petició raonada del centre, la Direcció Territorial de Cultura i Educació podrà autoritzar el funcionament durant els altres mesos del curs escolar.
  
7. Preu de la minuta.
  
Per al curs acadèmic 2003/2004, el preu de la minuta per comensal/dia no podrà ser superior a 3,41 euros.
  
8. Altres quanties.
  
L'alumnat que de conformitat amb les instruccions dictades en data 6 de juny del 2003, tinguen la consideració de beneficiaris d'ajudes de menjador escolar, percebran el següent mòdul per dia:
  
Per a Educació Primària i ESO 3,14 euros
  
Per a Escola-Llar 9,82 euros
  
Per a Educació Especial 4,35 euros
  
9. Autorització d'obertura de nous menjadors.
  
Els nous menjadors que s'hagen d'autoritzar per al curs 2003-2004 hauran de ser de gestió directa del centre i contractar el servici amb empreses d'alimentació que complisquen tots els requisits establits en la normativa vigent.
  
La sol·licitud d'obertura i la documentació haurà de ser enviada pel centre a la Direcció Territorial de Cultura i Educació abans del 10 de juliol.
  
Els menjadors en funcionament no necessitaran demanar una nova autorització d'obertura, excepte que s'hagen produït modificacions substancials, les quals deuran ser comunicades durant el mes de juny a les corresponents direccions territorials de Cultura i Educació.
  
10. Menús especials o de règim.
  
Tots els menjadors escolars estaran obligats a disposar d'un menú especial o de règim per a atendre l'alumnat que, per mitjà del corresponent certificat metge, acredite la impossibilitat d'ingerir determinats aliments que perjudiquen la salut.
  
Igualment, s'atendrà amb aliments adequats a aquell alumnat que, per motius degudament fundats davant de la direcció del centre pels pares o tutors legals, tinguera alguna restricció alimentària.
  
11. Informatització de les dades.
  
Tots els centres hauran de complimentar les sol·licituds d'ajudes assistencials de menjador utilitzant el mòdul de beques que apareix en la direcció d'Internet http://www.cult.gva.es/soportegc/. Esta informació haurà de ser remesa necessàriament per disquet a la Direcció Territorial de Cultura i Educació una vegada finalitzat el termini de matricula corresponent.
  
Aquells centres que tinguen descarregat el mòdul de beques del curs passat, no necessitaran fer-ho de nou, simplement hauran d'actualitzar els imports establits en l'apartat 3.2 com a nivell de renda exigible, sent este procés més ràpid que la descàrrega novament del mòdul.
  
12. Inspecció Educativa.
  
La Inspecció Educativa, en l'àmbit de les seues competències, farà el seguiment i la valoració del funcionament del menjador escolar i emetrà els informes que considere oportuns o aquells que se li demanen.